
[2] En quatre jours je ne fais pas 
Deux repas, 
Je ne voys boeufs ne charrue: 
J'ay la rue 
Pour me pourmenter nuict et jour, 
Je suis l'hostel et le séjour. 


[3] Aussy il m’estoit grand besoing 
D’avoir soing, 
Qui auroit des dances le pris: 
Je fuz pris, 
Et m’amusay tant a la feste, 
Qu’encore m’en tourne la teste. 


[4] Je ne sçay où le mal me tient, 
Tant il vient, 
D’avoir dance avec Catin: 
Son tétin 
Alloit au brabnle, maudit soy-je, 
Il estoit aussy blanc que neige. 


[5] Elle avoit son veau coller mis, 
De samis: 
Son beau curcotte rouge et ses manches 
Des dimenches, 
Un long cordon a petitz neudz, 
Pendant sur ses solliers neufs. 


[6] Je me vis jetter ses yeulx verds, 
De travers, 
Dont je feiz des saulx plus de dix: 
Et luy dis, 
En luy serrant le petit doy, 
Catin, c’est pour l'amour de toy. 


[7] Sur ce point elle me laissa, 
Et cessa 
De faire de moy plus de compte: 
J'en eux honte, 
Si grands que pour me cacher, 
Je feix semblant de me moucher. 


[8] Je lay veue une fois depuis 
A son huis, 
Et un aultre alllant au marché: 
J'ay marché 
Cent pas pour luy dire deux mots, 
Mais elle me tourne le dos. 


[9] Si ceste contenance fiere 
Dure guerre, 
Adieu grange, adieu labouraige: 
Jay couraige 
De me veoir gendarme un matin, 
Ou moisne en despit de Catin. 


